Sundfélag Akraness syndir árlegt áheitasund sitt frá Reykjavík til Akraness á morgun . Lagt verður af stað frá Miðbakka í Reykjvíkurhöfn um klukkan 10 og áætlað er að komið verði að Langasandi um klukkan 15 . Allir eru hvattir til að koma og taka á móti sundgörpunum . Að loknu sundi verður öllum sundmönnum og þeim sem söfnuðu áheitum boðið í pizzaveislu . Það verður Gísli Gíslason hafnarstjóri Faxaflóahafna sem mun synda fyrsta sprettinn . Þetta er í 14. skipti sem Sundfélag Akraness syndir Faxaflóasund en þau áheit sem safnast eru notuð til að fjármagna æfingabúðir erlendis , sem farið er í annað hvert ár . Aðalstyrktaraðili sundsins eru Faxaflóahafnir , en lóðsbátur frá þeim siglir með sundmennina á milli og þar hafa þeir aðstöðu til að hvíla sig og matast . Þá verða félagar úr Björgunarfélagi Akraness með för , en þeir verða á gúmmíbát og fylgjast grannt með krökkunum á sundinu .